Polițiștii din cadrul Serviciului Rutier au fost sesizați cu privire la producerea unui accident rutier în localitatea Viișoara.
Din primele cercetări efectuate, polițiștii au constatat că, pe drumul național 72 Târgoviște-Găești, s-a produs o coliziune între un autoturism și un ansamblu de vehicule rutier (tir).
În urma impactului, șoferul autoturismului, un bărbat de 35 de ani, a fost rănit, fiind transportat la spital pentru acordarea de îngrijiri medicale.
Totodată, din primele verificări efectuate s-a constatat că bărbatul ar avea anulat permisul de conducere.
Traficul rutier a fost blocat.
Au fost solicitați să intervină și pompierii.
Detașamentul de Pompieri Târgoviște a intervenit cu o autospecială de stingere cu modul de descarcerare și o autospecială de descarcerare, iar Serviciul de Ambulanță Județean Dâmbovița cu un echipaj.
La fața locului un bărbat a fost evaluat de către echipajul medical și ulterior transportat la spital.
Concomitent au fost asigurate și măsurile de prevenire și stingere a incendiilor.
Polițiștii efectuează cercetări, urmând să stabilească cu exactitate toate împrejurările producerii accidentului rutier.